Date: 1510
Issuing place: Novgorod
Country: Venäjä
Language: latina
Document type: Keskushallinto, Asiakirjat

Secundum Dei voluntatem et secundum magni domini mandatum Basilii, Dei gracia imperatoris ac domini tocius Rutzie et magni ducis Volodimerie, Mwskouie, Nouagardie, Pleskouie, Otphirie, Permie, Jogorie, Vetgie et Bulgarie etc, dux Swantho Nicolai, principalis atque capitalis homo tocius regni Suecie, [et consiliarii regni Suecie] et tota terra Suecie, miserunt suos nuncios ad magnum dominum Basilium, Dei gracia imperatorem ac dominum tocius Rutzie et magnum ducem, frontis cum percussione, propter hoc [ut] dominus magnus Basilius, Dei gracia imperator ac dominus totius Rutzie et magnus dux, duci Swanthoni Nicolai et consiliariis regni Suecie et toti terre Suecie graciam faceret mandatumque daret suis capitaneis Nouagardensibus et suo patrimonio Magne Nouagardie cum duce Swanthone et consiliariis regni Suecie et cum tota terra Suecie accipere pacem, eciam mercancias sui patrimonii hominibus Magne Nouagardie cum terra Suecie mandaret tenere secundum antiquitatem. Tunc magnus dominus Basilius, Dei gracia imperator ac dominus tocius Rutzie et magnus dux, secundum eorum frontis percussionem, duci Swanthoni, principali ac capitali homini regni Suecie, et consiliariis Suecie et toti terre Suecie fecit graciam mandauitque suo capitaneo Nouagardensi, duci Alexandro Volodimerowitz et heraldo suo Michaeli Constantinowitz et suo patrimonio Magno Nouagardie, cum Swanthone Nicolai, principali atque capitali homine regni Suecie et cum consiliariis regni Suecie et cum tota terra Suecie accipere pacem; eciam mercancias sui patrimonii hominibus cum terra Suecie mandauit tenere secundum antiquitatem. Et exorauerunt frontis cum percussione magni domini imperatoris Rutzie capitaneum Nouagardensem ducem Alexandrum Volodimerowitz et heraldum Michaelem Constantinowitz oratores Alemanorum Suecorum Anthonius Erici, Paulus magister, archidiaconus Aboensis, et Clemens Hogenskiildh, eciam Viborgensis proconsul Hermannus Laurencii, et acceperunt pacem cum magni domini imperatoris Rutzie capitaneo Nouagardensi et cum heraldo, pro magni domini patrimonio, pro tota Nouagardie terra, ad sexaginta annos a die annunciacionis Marie, anno ab origine mundi septimo millenario decimo octauo, vsque ad diem annunciacionis Marie anni septimi millenarii septuagesimi octaui, et pro tota terra Suecie. Et in ista pace debet fieri dieta in Sobolino(1) iuxta flumen Woxense(2) post acceptam pacem in quarto anno in die sancti Helie, videlicet vicesima iulii anni septimi millenarii vicesimi primi. In dieta autem debent fieri ex magni domini imperatoris Rutzie patrimonio ex Magna Nouagardia, eciam ex parte regni Suecie, honorabiles viri ex vtraque parte, qui debent reducere et terminum facere terre et aque secundum ducis Georgii litteras et secundum ducis Magni litteras, eciam iniuriosis causis iusticiam dare in omnibus ad vtramque partem. Eciam isti honorabiles viri conuenientes ex vtraque parte ad istam dietam, in die sancti Heliie, hoc est xx:a iulii anni septimi millenarii vicesimi primi, debent crucem osculare et terram et aquam ipsi debent reducere secundum ducis Georgii litteras et secundum ducis Magni litteras, sine omni mora, eciam metam facere ex mari per flumen Sesther et ex flumine Sesther per cognomina vsque ad mare Kayno; eciam iniuriosis causis debent ipsi dare iusticiam in omnibus ad vtramque partem, sine omni calliditate, secundum crucis osculacionem. Et ex magni domini imperatoris Rutzie patrimonio ex Magna Nouagardia, eciam ex tota dicione Nouagardensi nullum malum debent facere terre regni Suecie, Swantonis dicioni, eciam terre Viborgensi guerram non cogitare, nec spoliare, nec arestacio debet fieri. Simili modo ex regno Suecie, ex Swantonis dicione, ex terra Suecie, et ex terra Viborgensi, eciam ex Viborgh cinitate guerram non debent cogitare, nec spoliare, nec arestacio debet fieri, et nullum malum debent facere ex vtraque parte, sine omni calliditate, secundum crucis osculationem. Et si veniet aliquis ex parte Swantonis Nicolai, eciam ex Viborgh ciuitate, ex Swantonis dicione in magni domini imperatoris Rutzie patrimonium iusticiam in aliquo petere ad castrum Nötheborg et ad castrum Kexholm, tunc nos magni domini imperatoris Rutzie capitaneus Nouagardensis dux Alexander Volodimerowitz et heraldus Michael Constantinowitz precipimus in castro Nöthæborgh Jacobo Jeorgii et AIexandro Jacobi filio Pancrasii; eciam precipimus in castro Kexholm Stephano Cosme filio Bolaxsina et Nichiforo Jacobi filio Rukolskow(3), iusticiam dare sine calliditate, secundum verbum veritatis et secundum crucis osculacionem de causis confinibus. Et si veniet aliquis ex magni domini imperatoris Rutzie patrimonio ex Magna Nouagardia et ex tota Nouagardie dicione in Viborgh ciuitatem ad ducem Swantonem Nicolai iusticiam petere, tunc ego dux Swantho Nicolai precipio Erico Turesson, Viborgensi capitaneo, simili modo iusticiam dare sine calliditate, secundum verbum veritatis et secundum crucis osculacionem. Et si fugam dabit aliquis profugus ex terra Nouagardie in terram Suecie, slauus vel slaua, debitor vel fideiussor, restituere ipsum secundum iusticiam et secundum crucis osculacionem, cum istis rebus, cum quibus fugam dedit, oportet. Et si ex terra Suecie aufugiet profugus in terram Nouagardie, slauus vel slaua, debitor aut fideiussor, restituere ipsum secundum iusticiam et secundum crucis osculacionem, cum istis rebus, cum quibus aufugit, oportet. Eciam ex magni domini imperatoris Rutzie patrimonio ex Magna Nouagardia et ex Nouagardie dicione Nouagardiensibus nunciis et mercatoribus et negociatoribus in terram Suecie, in Swantonis dicionem et in Viborgh ciuitatem et in Viborgensem dicionem per terram et aquam, per mare in nauibus vel in lodiis, via ipsis munda, sine omni calliditate. Simili modo ex Magna Nouagardia, si transibunt negociatores aut mercatores [ad] Narffwam vel ad Rewaliam, aut ex Narffwa vel Riualia ad Magnam Nouagardiam in nauibus aut in lodiis, tunc ipsos ex terra Suecie, ex Swanthonis dicione et ex ciuitate Viborgh et ex Viborgensi dicione non debent preoccupare nec arrestare in aliquo, sed via ipsis munda sine omni calliditate secundum crucis osculacionem. Et si transibit aliquis ex terra Suecie, ex Suantonis dicione et ex Viborg ciuitate, in magni domini imperatoris Rutzie patrimonium ad Magnam Nouagardiam per terram aut per aquam, via ipsis munda sine omni calliditate secundum crucis osculacionem, et arestacio non debet fieri. Et si facta fuerit aliqua gwerra cum magno domino Sigismundo, regi (= rege) Polonie et magno duci (= duce) Lituanie, eciam magistro Liuonie et toti terre (= tota terra) Liuonie et aliqua causa fuerit cum patrimoniis magni domini imperatoris Rutzie, cum Magna Nouagardia aut Pleskowia, tunc Swanto Nicolai et consiliarii regni Suecie et tota terra Suecie Sigismundo regi aut quis alius rex fuerit in regno Polonie et in magno ducatu Lituanie, subsidium nullum debent facere; eciam magistro Liuonie et toti terre Liuonie nullum subsidium debent facere, et istam pacem tenere firmiter secundum istas pacis litteras ex vtraque parte vsque ad istos determinatos annos iuxta crucis osculacionem. Et super omnia ista, super hanc pacis litteram ad mandatum capitanei Nouagardensis magni domini imperatoris Rutzie, videlicet ducis Alexandri Volodimerowitz et heraldi Michaelis Constantinowitz pro patrimonio magni domini imperatoris Rutzie, pro Magna Nouagardia osculati sunt crucem seniores mercatorum Thomas Danielis Salarew et Basilius Nichite Torokanow, pro tota Nouagardie dicione. Dux autem Alexander Volodimerowitz et heraldus Michael Constantinowitz ad hauc litteram sigilla sua appenderunt. Et ex parte terre Suecie, ex Swanthonis dicione et ex Viborgensi dicione et ex Viborgh ciuitate et ex tota terra Suecie pro Viborg ciuitate et pro Viborgensi dicione et pro tota terra Suecie ex parte ducis Swanthonis Nicolai et ex parte consiliariorum regni Suecie osculati sunt crucem oratores regni Suecie Anthonius Erici et Paulus magister, archidiaconus Aboensis, Clemens Hogenskiildh et Viborgensis proconsul Hermanus Laurencii. Et quum mittunt magni domini imperatoris Rutzie capitanei Nouagardenses suum ambasiatorem ad ducem Swantonem Nicolai et ad consiliarios regni, tunc dux Swantho Nicolai, principalis et capitalis homo regni Suecie, et consiliarii regni Suecie in presencia istius ambasiatoris debent crucem osculare super hoc, sicut in hac pacis littera scriptum est, pro tota regni Suecie dicione, et sigillum suum ad hanc litteram debent appendere. Archiepiscopus autem Vpsalensis super hoc debet manum dare pro tota dicione regni Suecie et sigillum suum ad hanc litteram debet appendere. Et secundum hoc debent ipsi se rectificare, prout in hiis pacis litteris scriptum est. Ista autem pax accepta est in Magna Nouagardia anno ab origine mundi septimo millenario decimo octauo, ab incarnacione vero Christi MDX:mo, in mense marcio. Oratores autem Suecie, qui in hac littera scripti sunt, sigilla sua eciam ad hanc litteram appenderunt. Viktigare afvikelser i andra afskrifter i sv. riksarkivet: (1) i kop. bok B c: Momsmemy. (2) i kop. boken 'Muskowitica': Woxen. (3) i 'Muskoviticä: Rubulskow, i B c Rukustow.